text: Politiker: Kommer bagest i køen
  20 april 2015 kl. 15.42
  Venstre-politiker i Kolding Byråd vil have set nærmere på, hvordan overskydende gymnasie-elever fordeles. I dag sendes de, som bor længst væk, bagest i køen, når pladserne fyldes op.
  Merete Due Paarup mener, at reglerne er uklare. Derfor har Venstre stillet undervisningsministeren et spørgsmål om, hvordan de skal fortolkes.
  - Der står, at man skal tage hensyn til transport. Men der står faktisk ikke præcist , om du skal forfordele dem, der bor langt væk, eller du skal sætte dem bag i køen, siger hun til TV SYD.
  - Og hvis ministeren siger, at det er meningen, at dem, der bor langt væk, de skal bag i køen, så synes jeg, at vi skal have kikket på det. Hvis ministeren siger: Nej, det er på ingen måde meningen, så skal vi have kikket på den måde, man administrerer loven på i Region Syddanmark. Om det her fordelingsudvalg simpelthen har fortolket reglerne forkert? Det er simpelthen ikke fair den måde, det bliver gjort på i dag.
  Merete Due Paarup, (V), Kolding: Ikke fair mod dem, der bor i yderområderne. (1:26)
  